[pic] | KOMISIJA EVROPSKIH SKUPNOSTI |

Bruselj, 12.9.2005

KOM(2005) 433 končno

2005/0174 (ACC)

Predlog

UREDBA SVETA

o tarifnih stopnjah za banane

(predložena s strani Komisije)

OBRAZLOŽITVENI MEMORANDUM

1. Uredba Sveta (EGS) št. 404/93 z dne 13. februarja 1993 o skupni ureditvi trga za banane določa začetek veljavnosti uvoznega režima za banane po izključno carinski tarifi najkasneje 1. januarja 2006.

2. Svet je 12. julija 2004 pooblastil Komisijo, da obvesti STO, da namerava Evropska skupnost v skladu s členom XXVII GATT spremeniti koncesije pod številko 0803 00 19 (banane) na seznamu CXL Evropske skupnosti, priloženemu h GATT 1994. Skladno s tem je Evropska skupnost 15. julija 2004 obvestila STO o svoji nameri, da spremeni določene koncesije na seznamu CXL ES. Pogajanja je v okviru pogajalskih direktiv, ki jih je izdal Svet, vodila Komisija ob posvetovanju z odborom, ustanovljenim s členom 133 Pogodbe ES, in Stalnim odborom za kmetijstvo.

3. Komisija se je pogajala z Ekvadorjem in Panamo, ki sta zainteresirana kot največja dobavitelja, ter Kolumbijo in Kostariko, ki sta zainteresirani kot pomembni dobaviteljici, za proizvode pod podštevilko 0803 00 19 (banane). V skladu s Prilogo k sklepu ministrske konference STO z dne 14. novembra 2001 o Sporazumu o partnerstvu med Evropskimi skupnostmi in AKP-ES se je Komisija posvetovala tudi z drugimi članicami STO.

4. Kljub prizadevanjem Komisija z zadevnimi članicami STO ni mogla skleniti sprejemljivega sporazuma v skladu s členom XXVIII.

5. Evropska skupnost je 31. januarja 2005 obvestila STO, da namerava svoje koncesije pod številko 0803 00 19 (banane) nadomestiti s pogodbeno dajatvijo 230 EUR/tono.

6. Arbitražni postopek, določen v Prilogi k sklepu ministrske konference z dne 14. novembra 2001, se je začel 30. marca 2005. Razsodba, izdana 1. avgusta 2005, je ugotovila, da tarifna stopnja MFN 230 EUR/tono, ki jo je predlagala ES, ni v skladu s prej navedeno prilogo, saj ne bi obdržala popolnega dostopa na trg za dobavitelje iz MFN.

7. Komisija je v skladu z ugotovitvijo sodišča spremenila predlog ES.

8. Za zagotovitev sprememb nekaterih koncesij glede banan na seznamu CXL ES pred 1. januarjem 2006 ta predlog poziva Svet k določitvi nove tarifne stopnje za proizvode pod oznako KN 0803 00 19 (banane) in tarifne stopnje po ničelni stopnji za banane s poreklom iz držav AKP.

9. Za namene upravljanja te tarifne kvote namerava Komisija obdržati metodo, ki temelji na upoštevanju tradicionalnih trgovinskih tokov (tradicionalni izvajalci/novinci), ki se trenutno uporablja za tarifno kvoto C, določeno v členu 18 Uredbe (EGS) št. 404/93, z deležem 18 %, rezerviranim za netradicionalne dobavitelje.

2005/0174 (ACC)

Predlog

UREDBA SVETA

o tarifnih stopnjah za banane

SVET EVROPSKE UNIJE JE –

ob upoštevanju Pogodbe o ustanovitvi Evropske skupnosti in zlasti člena 133 Pogodbe,

ob upoštevanju predloga Komisije,

ob upoštevanju naslednjega:

1. Uredba Sveta (EGS) št. 404/93 z dne 13. februarja 1993 o skupni ureditvi trga za banane[1] določa začetek veljavnosti uvoznega režima za banane po izključno carinski tarifi najkasneje 1. januarja 2006.

2. Svet je 12. julija 2004 pooblastil Komisijo, da v skladu s členom XXVIII GATT 1994 začne pogajanja s ciljem spremeniti nekatere koncesije za banane. Skladno s tem je Evropska skupnost 15. julija 2004 obvestila STO o svoji nameri, da spremeni določene koncesije pod številko 0803 00 19 (banane) na seznamu CXL ES. Pogajanja je v skladu s pogajalskimi direktivami, ki jih je izdal Svet, vodila Komisija ob posvetovanju z odborom, ustanovljenim s členom 133 Pogodbe, in Posebnim odborom za kmetijstvo.

3. Komisija ni mogla skleniti sprejemljivega sporazuma z Ekvadorjem in Panamo, ki sta zainteresirana kot največja dobavitelja, ter Kolumbijo in Kostariko, ki sta zainteresirani kot pomembni dobaviteljici, za proizvode pod podštevilko HS 0803 00 19 (banane). V skladu s Prilogo k sklepu ministrske konference STO z dne 14. novembra 2001 o Sporazumu o partnerstvu med Evropskimi skupnostmi in AKP-ES se je Komisija posvetovala tudi z drugimi članicami STO. Ta posvetovanja se niso zaključila s sprejemljivim sporazumom.

4. Evropska skupnost je 31. januarja 2005 obvestila STO, da namerava svoje koncesije pod številko 0803 00 19 (banane) nadomestiti s pogodbeno dajatvijo 230 EUR/tono.

5. Arbitražni postopek, določen v Prilogi k Sklepu, se je začel 30. marca 2005. Razsodba, izdana 1. avgusta 2005, je ugotovila, da tarifna stopnja MFN 230 EUR/tono, ki jo je predlagala ES, ni v skladu s prej navedeno prilogo, saj ne bi obdržala popolnega dostopa na trg za dobavitelje iz MFN.

6. Komisija je v skladu z ugotovitvijo sodišča spremenila predlog ES.

7. Za zagotovitev sprememb nekaterih koncesij glede banan na seznamu CXL ES je treba pred 1. januarjem 2006 določiti novo tarifno stopnjo za banane. Obenem je v skladu z zavezami ES iz Sporazuma o partnerstvu AKP-ES treba odpreti tudi tarifno stopnjo za banane s poreklom iz držav AKP

8. Ukrepe, potrebne za izvajanje te uredbe, je treba sprejeti v skladu s Sklepom Sveta 1999/468/ES z dne 28. junija 1999 o določitvi postopkov za uresničevanje Komisiji podeljenih izvedbenih pooblastil[2] –

SPREJEL NASLEDNJO UREDBO:

Člen 1

1. Od 1. januarja 2006 je tarifna stopnja za banane (oznaka KN 0803 00 19) 187 EUR/tono.

2. Vsako leto bo s 1. januarjem odprta avtonomna tarifna kvota 775 000 ton neto teže za uvoz banan (oznaka KN 0803 00 19) po ničelni stopnji, s poreklom iz držav AKP, kar se začne 1. januarja 2006.

Člen 2

Podrobna pravila za uporabo te uredbe se sprejmejo v skladu s postopkom iz člena 3(2).

Člen 3

1. Komisiji pomaga Upravni odbor za banane, ustanovljen s členom 27 Uredbe (ES) št. 404/93.

2. Pri sklicevanju na ta odstavek se uporabljata člena 4 in 7 Sklepa 1999/468/ES.

Obdobje, predpisano v členu 4(3) Sklepa 1999/468/ES, traja en mesec.

Člen 4

Ta Uredba začne veljati tretji dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah.

V Bruslju, [… ]

Za Svet

Predsednik

ZAKONSKO PREDPISANI FINANČNI IZKAZ ZA PREDLOGE S PRORAČUNSKIM VPLIVOM, IZKLJUČNO OMEJENIM NA PRIHODKE

1. IME PREDLOGA

Predlog Uredbe Sveta o tarifnih stopnjah za banane.

2. PRORAČUNSKE POSTAVKE

Člen 1000 – poglavje 10:

Kmetijske dajatve, določene s strani institucij Evropskih skupnosti na področju trgovine z državami nečlanicami v okviru skupne kmetijske politike. Znesek, ocenjen za zadevno leto: 763,4 milijonov EUR – B 2006.

3. FINANČNI VPLIV

( Predlog nima finančnih posledic

X Predlog nima finančnega vpliva na odhodke, ima pa finančni vpliv na prihodke – učinek je naslednji:

(v milijonih EUR na eno decimalno mesto) |

Proračunska postavka | Prihodek[3] | 12-mesečno obdobje z začetkom dd/mm/llll | Leto 2005 |

Člen … | Vpliv na lastna sredstva | – | – |

Člen … | Vpliv na lastna sredstva | – | – |

leto 2006 in naslednja leta |

Člen 1000 | + 277,2 milijonov EUR |

Člen … |

4. UKREPI PROTI GOLJUFIJAM

Predvideni niso nobeni dodatni ali posebni ukrepi.

5. DRUGE PRIPOMBE

V zvezi z odhodki predlagana uvozna dajatev nima učinka na obstoječe tržno ravnotežje. Ne bi smela povzročiti znatne spremembe v tržni ceni banan. Zato se v tej fazi lahko oceni, da razen običajnih sezonskih nihanj ne bo opaznega vpliva na obseg kompenzacijske pomoči, izplačane proizvajalcem Skupnosti.

[1] UL L 47, 25.2.1993, str. 1. Uredba, kakor je bila nazadnje spremenjena z Aktom o pristopu Češke, Estonije, Cipra, Latvije, Litve, Madžarske, Malte, Poljske, Slovenije in Slovaške (UL L 236 z dne 23.9.2003, str. 33).

[2] UL L 184, 17.7.1999, str. 23.

[3] Glede na tradicionalna lastna sredstva (kmetijske dajatve, dajatve na sladkor, carinske dajatve) morajo biti navedeni zneski neto zneski, tj. bruto zneski po odbitku 25 % stroškov pobiranja.